b'\n_START_ARTICLE_\nChianti\n_START_PARAGRAPH_\nChianti er Italias mest kjente r\xc3\xb8dvin og har sitt navn fra en tradisjonell region i Toscana, hvor den blir produsert. Den ble tidligere kjent igjen ved dens korte og tykke flaske, innpakket i en str\xc3\xa5kurv, kalt fiasco, men n\xc3\xa5 blir fiasco bare brukt av et f\xc3\xa5tall av Chiantis vinbryggere. Hovedsakelig blir Chianti tappet p\xc3\xa5 tradisjonelt formede vinflasker. Vinene selges i b\xc3\xa5de lav- og h\xc3\xb8yprisutgaver. I dag blir Chianti normalt drukket i romtemperatur, i likhet med de fleste andre r\xc3\xb8dviner.\n_START_SECTION_\nHistorie\n_START_PARAGRAPH_\nDen f\xc3\xb8rste definisjonen av et vinomr\xc3\xa5de kalt Chianti ble gjort i 1716. Den omfattet omr\xc3\xa5det rundt landsbyene i Gaiole i Chianti, Castellina in Chianti og Radda i Chianti; den s\xc3\xa5kalte Lega del Chianti og senere Provincia del Chianti (Chianti-provinsen). I 1932 ble Chianti-omr\xc3\xa5det fullstendig omdefinert. Det nye Chianti var et stort omr\xc3\xa5de som ble delt inn i syv underomr\xc3\xa5der: Classico, Colli Aretini, Colli Fiorentini, Colline Pisane, Colli Senesi, Montalbano og R\xc3\xb9fina. Det gamle Chianti var da bare en liten del av Classico-omr\xc3\xa5det. Mesteparten av landsbyene som ble inkludert i det nye Chianti Classico i 1932 la umiddelbart (eller senere) til i Chianti i navnet (den siste var landsbyen Greve som endret navn til Greve in Chianti i 1972)._NEWLINE_Vinen var b\xc3\xa5de popul\xc3\xa6r og h\xc3\xb8yt eksportert ved introduksjonen av DOC i 1967, i en slik grad at mange regioner i det sentrale Toscana ikke ville bli ekskludert fra bruk av navnet. Som et resultat fikk vinomr\xc3\xa5det Chianti omtrent 10% mer territorium. Viner merket med Chianti Classico kommer fra det st\xc3\xb8rste underomr\xc3\xa5det i Chianti; samme omr\xc3\xa5de som inkluderer det gamle Chianti-omr\xc3\xa5det. De andre variantene, med unntak av Rufina nord\xc3\xb8stsiden av Firenze og Montalbano s\xc3\xb8r for Pistoia, har sine opphav i de respektive navngitte provinsene: Siena for Colli Senesi, Firenze for Colli Fiorentini, Arezzo for Colli Aretini og Pisa for Colline Pisane. I 1996 ble deler av underomr\xc3\xa5det Colli Fiorentini omd\xc3\xb8pt til Montespertoli.\n_START_SECTION_\nProduksjon\n_START_PARAGRAPH_\nFrem til midten av det 19. \xc3\xa5rhundre var Chianti ene og alene basert p\xc3\xa5 Sangiovese-druer. Mot slutten av samme \xc3\xa5rhundre kom baron Bettino Ricasoli, en mann som b\xc3\xa5de var en viktig Chianti-produsent, statsr\xc3\xa5d og deretter statsminister i Konged\xc3\xb8mmet Italia, ut med sine ideer; fra da av skulle Chianti ha blitt produsert med 70\xc2\xa0% Sangiovese, 15\xc2\xa0% Canaiolo OG 15\xc2\xa0% Malvasia bianca (Malvasia bianca er en aromatisk hvit drue med gresk opphav). Det skal n\xc3\xa5 v\xc3\xa6re minimum 80% Sangiovese, resterende druesorter kan de bruke som de selv \xc3\xb8nsker, med lokale tilpasninger. P\xc3\xa5 1970-tallet startet produsentene med \xc3\xa5 redusere antallet hvite druer i Chianti, og siden 1995 har det v\xc3\xa6rt lovlig \xc3\xa5 produsere en Chianti med 100\xc2\xa0% sangiovese, eller i det minste uten de hvite druene. Flasken kan ha et bilde av en svart hane (kjent p\xc3\xa5 italiensk som en gallo nero) p\xc3\xa5 flaskehalsen, som indikerer at vinprodusenten er medlem av Gallo Nero-konsortiet; en forening med produsenter fra Classico-regionen som deler markedsf\xc3\xb8ringskostnader. Modnet Chianti (38 m\xc3\xa5neder i stedet for 4-7), kan merkes som Riserva. Chianti som m\xc3\xb8ter strengere krav (lavere utbytte, h\xc3\xb8yere alkoholinnhold og t\xc3\xb8rrekstrakt) kan merkes som Chianti Superiore. Chianti fra underomr\xc3\xa5det Classico tillates ikke \xc3\xa5 merkes som \xc2\xabSuperiore\xc2\xbb. Det kan ogs\xc3\xa5 nevnes at druestokkene ikke skal v\xc3\xa6re eldre enn 40 \xc3\xa5r for \xc3\xa5 kunne gi druer til vin med DOC godkjenning til Chianti viner.\n_START_SECTION_\nAndre viner\n_START_PARAGRAPH_\nChianti er ikke den eneste tradisjonelle vinen som lages i Toscana, og sangiovese er normalt fundamentet i de fleste r\xc3\xb8dvinstyper, som f.eks. Vino Nobile di Montepulciano, Carmignano (sammen med andre druer) eller Morellino di Scansano, mens Brunello di Montalcino baseres p\xc3\xa5 en variant kalt for sangiovese grosso. Det finnes ogs\xc3\xa5 nyere viner som er basert p\xc3\xa5 sangiovese, og noen popul\xc3\xa6re franske druer som vanligvis kalles for \xc2\xabsupertoscanere\xc2\xbb. P\xc3\xa5 grunn av regelendringer kan noen av disse vinene lovlig merkes som Chianti, dersom de ville redusere innholdet av internasjonale druer til under 15% (eller under 20% for Chianti Superiore), selv om mange vinprodusenter har valgt \xc3\xa5 se bort ifra dette._NEWLINE_P\xc3\xa5 grunn av at vinen er relativt billig, lettdrikkelig og at tomme fiasco blir brukt som lysestaker, blir Chianti veldig mye brukt i utenlandsk-italienske kj\xc3\xb8kken, spesielt de ulike typene r\xc3\xb8d saus som ble laget av s\xc3\xb8ritalienske flyktninger sent p\xc3\xa5 1800- og 1900-tallet.'